AfriForum: Tshwane moet opdok na kragtariefverhogingsArgieffoto Die burgerregteorganisasie AfriForum het Donderdag ŉ versoek aan die Nasionale Energiereguleerder (Nersa) gerig om ondersoek in te stel na waarom die Tshwane-metro nog nie verbruikers wat verlede jaar deur onwettige kragtariefverhogings geraak is, terugbetaal het nie. Dit volg na Tshwane-metro verlede jaar onwettige kragtariefverhogings sonder die goedkeuring van Nersa toegepas het. Tshwane-metro het einde Oktober tydens ŉ bestuursvergadering aan AfriForum belowe hulle sal elke sent aan verbruikers terugbetaal. Terugbetalings moes al in November verlede jaar geskied het. Volgens die Elektrisiteitsregulasiewet (ERA) moet Nersa klagtes rakende die opwekking, oordrag, verspreiding of handel van elektrisiteit ondersoek indien ’n lisensiehouer betrokke is wat versuim om aan sy lisensievoorwaardes te voldoen. AfriForum het verlede week Dinsdag by Tshwane-metro opgevolg oor die uitstaande geld, maar tot dusver geen terugvoer ontvang nie. Jaco Grobbelaar, distrikskoördineerder vir Groter Pretoria, sê hulle het Tshwane-metro genoeg tyd gegee om hul ooreenkoms na te kom en dat hulle versuim het om hul pligte na te kom. “Daarom moet ons as ŉ burgerregteorganisasie verdere stappe doen om toe te sien dat inwoners van die Tshwane-metro se regte beskerm word,” sê hy. Grobbelaar sê AfriForum sal voortdurend druk op die betrokke partye plaas en opvolg om te verseker dat inwoners se geld terugbetaal word.